
Az épített környezet és a városi interakció összefüggése

Kulcsszavak: térhasználat; belváros; interakció; funkcióvesztés
Debrecen egyik meghatározó belvárosi szakasza, a Piac utca mentén vizsgálom azt az európai történelmi belvárosokra jellemző folyamatot, melyben a lakófunkció csökkenésével a városi élet és identitás jellemzői gyengülni látszanak. A hagyományos városi funkciók átalakulása és elkülönülése hatással van a közösségi térhasználatra, melynek változásai magában rejtik a hitelesség és a városi történelmi örökség elvesztésének kockázatát. Az elemzésbe bevonva kihasználatlan, az utcaszinti részen üresen álló épületeket veszek sorra, melyek karaktere a városkép szempontjából meghatározó, s jelenlegi funkcióvesztett állapotukban csupán díszletszerűen kapcsolódnak be a városi éltbe. A debreceni tapasztalatokat összevetem egyéb történeti városmagok használattól függő egykori különböző működésével, és a jelenkori egységesen jelentkező tendenciák hatásával, következményeivel. A folyamat hátterében álló okok és jelenségek vizsgálata mellett szeretném feltárni a rejtett értékeket, kiaknázatlan lehetőségeket a belvárosi vérkeringés felpezsdítése céljából. Ennek elemzéséhez építészeti példákat és társadalmi-urbanisztikai mintázatokat keresek.



